Cigániková, Jana, poslankyňa NR SR (2020-02-20):
Prosím vás. Nejde o to, dobre ja to dokončím, ja to dokončím, nejde o píár, ide o to, že jednoducho, primitív si iné nevšimne. Nijako, nijako mi to neprekáža, ale tá fotka útočila presne na takúto prvú signálu. A keď ste schopná len vy po tomto všetkom, vy ste schopná si zapamätať len obrázok z blogu. Na bilbordoch som, pani Vaľová, bola s deťmi. (Reakcia z pléna.) No však to vidím, lebo vás iné nezaujíma. K tomu, čo, k tomu, čo tu rozoberáme, ešte raz skrátené legislatívne konanie a pozrieť sa na to, že, že prečo, prečo vlastne teraz čítame tie kauzy SMER-u, prečo, čo to má spojené s tým skráteným. Opakujem, veď predsa zaznieva, že pre toto musí ísť skráteným legislatívnym konaním, pretože ľudia sa majú veľmi zle, žijú v katastrofálnych podmienkach a okamžite im treba pomáhať. A tvrdím, že ľudia sa veľmi zle majú preto a žijú v katastrofálnych podmienkach a treba im pomáhať preto, lebo SMER to tu dvanásť rokov rozkrádal a rozkrádal to tu na rôznych kauzách, mnohé už moji kolegovia čítali. Ďalšia kauza, ktorú nespomínali, bola písaná 18. decembra 2015. „Richter zo SMER-u vyhovel Kmotríkovi. Ministerstvo dodá gastrolístky za 35 mil. eur“. Ministerstvo práce ušilo tender na mieru Kmotríkovej firme. Ministerstvo práce si vyberalo medzi dvoma firmami s rovnakou cenovou ponukou. Väčšinovým majiteľom firmy je vplyvný podnikateľ Ivan Kmotrík. Tu sme nevedeli vyčísliť sumu, takže do celku, do celkovej sumy 6 mld. 600 mil. nie je zarátaná. 7. 1. 2016, „Štát dal 70-tisíc za dve virálne videá na YouTube, takmer nikto ich nevidel“. Vlastne bolo to v rámci drahej propagácie a ľudí táto špecialitka stála 100-tisíc eur. 8. 1. 2016 štát dal 70-tisíc, aha, pardon, to je rovnaké. 19. 1. 2016, „Biznis s deťmi? Ombudsmanka Tomanová sa postarala o kšefty i dcére“. Ombudsmanka Tomanová s dcérou Petronelou dostali vtedy od štátu desaťtisíce eur na chod súkromného detského domova, v ktorom majú byť porušované práva detí. Táto špecialitka ľudí stála minimálne 206 040 eur. 22. 1. 2016 vyšiel článok s názvom „Spoločný kšeft Počiatka a Kaliňáka na Donovaloch? Postavili si štátny pivovar“. Pivovar v Donovaloch so štátnou podporou má prepojenia na Počiatka a Kaliňáka, povolenie na výstavbu pivovaru, ktorý stojí na lukratívnom pozemku na centrálnom parkovisku, získala spoločnosť od obce preto, že tu vybuduje verejné toalety. Tu sme tiež škodu nevedeli vyčísliť, a preto v celkovej sume nie je zarátaná. 24. 1. 2016 vyšiel článok „Veľký škandál v školstve, Draxler má čo prešetrovať“. Ako mohla táto škola dostať milióny? Išlo o to, že najhoršia vysoká škola dostala 4-miliónovú dotáciu, využila ju na nákup od Poórovej firmy. Škoda, ktorá takto vznikla ľuďom, ľuďom, bola 4 mil. 400-tis. eur. Bolo to počas druhej Ficovej vlády. 28. 1. 2016 vyšiel článok „Škandál v rezorte školstva: Upozornili naň slovenskí učitelia!“ V 8-miliónovom projekte dostali školy predražené pomôcky, napr. maketu sifónu na 271 eur, to si určite pamätáte, hej, že doska a tam teda nejaké plastové a neviem aké rôzne štyri, päť vecí, a toto malo stáť, toto nakupoval teda štát za 271 eur. Na internete sa nachádzala aj zmluva z roku 2013 a za ten istý sifón ako z roku 2015 za takmer 300 eur si firma pýta len 73. Čo za dva roky tak na makete zdraželo vlastne vtedy, bolo záhadou. Po prepočítaní toto stálo ľudí 4 378 304 eur, tiež počas druhej Ficovej vlády. 2. 2. 2016, „Draxler poslal peniaze aj Kmotríkovi, jeho škola dostala 1,2 mil. eur“. Miliónovú dotáciu dostala aj Kmotríkova škola, aj keď je medzi najhoršími. Opäť škoda, ktorá vtedy vznikla ľuďom, 1 320-tisíc eur. 2. 2. 2016 vyšiel článok „Beblavý hovorí: štátna poisťovňa platí masérovi plat 250 sestier“. Tie by sa nám zišli do systému teda. Táto kauza po vyčíslení stála minimálne milión eur ľudí. 10. 2. 2016 vyšiel článok „Postupom ministra Richtera sme pobúrení a dôrazne protestujeme“. Išlo o nástenkový tender dva. Minister práce vtedy vyhlásil tender na Silvestra o jednej ráno. Žiadatelia mali ešte v ten deň doručiť podklady. Tento tender bol o sume 15 mil. eur. 22. 2. 2016, „Za biznisom, ktorý ide Fico dotovať, sú Ukrajinci vyšetrovaní za korupciu“. Táto kauza, 20 mil. eur. 29. 2. 2016 vyšiel článok s nadpisom „Štát namiesto jedného eura zaplatí 600 mil. eur“, kauza druhej Ficovej vlády. A v podstate išlo o to, že štát namiesto eura zaplatí 600 mil. a zastrašuje autora lacnejšieho riešenia. Čiže keby sa toto nebolo stalo, ľudia mohli mať v štátnom rozpočte o 600 mil. eur viacej. 2. 3. 2016, „Firma blízka oligarchovi Výbohovi zarába milióny. U ministra Glváča“. Ministerstvo obrany kúpilo od firmy spriaznenej SMER-u 100 magnetrónov predražených o 624-tisíc eur, 100 magnetrónov predražených o 624-tisíc. Zákazka ministerstva obrany bola viac ako dvojnásobne predražená. 2. 3. 2016, „Firma blízka oligarchovi Výbohovi zarába milióny“. Tu zasa ministerstvo obrany kúpilo od firmy spriaznenej SMER-u letecký systém predražený o 800-tisíc eur. Osemstotisíc je škoda, ktorá vznikla ľudom. 11. 3. 2016, „Miliónový biznis ministerstva s cyperskou firmou. Draxler schránku nevidí“. Organizácia ministerstva školstva si predražene a bez obstarávania prenajíma budovu schránkovej firmy s prepojením na J&T, škoda na štátnom rozpočte 810-tisíc eur. Po, 19. 3. 2016, „Po kauze cétečko prišiel ďalší škandál. Nemocnica kúpila predražený ultrazvuk o 375-tisíc eur“. Išlo o to, že nemocnice v Bratislave a Martine za ultrazvuk zaplatili dokopy o trištvrte milióna eur viac firme s napojením na vládu. Konkrétna suma, o ktorú prišli obyvatelia, je 754 327 eur. 2. 3. 2016, „Ďalší nespravodlivý stimul bol odklepnutý ešte pred zostavením vlády“. Ficova vláda schválila tesne po voľbách stimul 48 mil. eur firme človeka, ktorý je spájaný so SMER-om. 13. 4. 2016, „Zlaté sanitky“ (to už si pamätám aj ja) „ – tunelovanie štátnych záchranným služieb v plnom prúde“. Štát roky predražene kupuje a opravuje sanitky. Tam vznikla škoda 12 920 tisíc. A jak si dobre pamätám, tu nebola škoda len na nákupe tých sanitiek, ale potom bolo ešte zaujímavé ich servisovanie, ktoré bolo úplne bez, bez nejakého dozoru a naozaj bez kontroly a míňali sa tam, a dodnes je to, bohužiaľ, aj tak, míňali sa tam neuveriteľné peniaze. Keďže už mám 16... (Reakcia z pléna.) Pani Vaľová, nemusím vám veštiť na to, aby som vám vysvetlila, čo som povedala na začiatku, že predsa vy dávate skrátené konanie, lebo ľudia sa majú hrozne, treba im pomáhať. A ja tu čítam, prečo sa ľudia majú hrozne, to je všetko, to je úplne spojené.